Vermiste vrou van Vuwani steeds soek | Netwerk24
DA oor SAL: 'Cyril ken nie verskil tussen bate en las'
'n Mens sou dink 'n sakeman soos adj.pres. Cyril Ramaphosa sal die verskil tussen 'n bate en 'n las ken, het Mmusi Maimane, DA-leier, Maandag gesê.
Vermiste vrou van Vuwani steeds soek
Deur Marietie Louw-Carstens 15 April 2017 20:55
Die soektog na 'n vermiste vrou van Vuwani in Limpopo wat al ses dae gelede verdwyn het duur voort.
Lt.kol. Moatshe Ngoepe, polisiewoordvoerder in Limpopo, sê die gemeenskap help die polisie in die soektog.
Ndivhuwo Mukwevho (30), wat in Dzwerani in die Hamadala-nedersetting bly, is Maandag laas gesien.
Ngoepe sê haar familie het eers Dinsdag omstreeks 05:30 gesien dat sy nie in haar kamer is nie.
Hulle het begin rondvra of iemand haar gesien het, maar toe hulle geen inligting kry nie, het hulle die polisie ontbied.
Ngoepe sê die polisie waardeer die samewerking van die gemeenskap.
Enigiemand met inligting kan konst. Mbavhalelo Sikhwari by 079 312 4115 of 084 772 4961 bel.
Intussen het inwoners van Vuwani verlede week ooreengekom om die wegblyaksie waarmee hulle onlangs weer begin het weens ontevredenheid oor munisipale grense, vir die Paasfees op te skort. Winkels se deure word gedurende die wegblyaksie gesluit en geen openbare vervoer word toegelaat nie.
Die Pro Makhado-groep wat eis dat Vuwani onder die Makhado-munisipaliteit in Louis Trichardt moet bly, sê die wegblyaksie sal Dinsdag hervat word.
Die uitgestrekte gebied, sowat 170 km noordoos van Polokwane, maak sedert verlede jaar, toe woedende inwoners meer as 20 skole afgebrand het, opslae.
Die skole is afgebrand nadat die Pro-Makhado-groep 'n hofstryd teen die munisipale afbakeningsraad (MAR) verloor het. Die MAR het beslis dat Vuwani in 'n nuwe munisipaliteit saam met Malamulele moet wees.
Inwoners is sowat twee weke gelede weer teleurgestel toe die MAR, ná onderhandelings met Limpopo se provinsiale regering, finaal besluit het dat Vuwani en Malamulele saam onder die LIM345-munisipaliteit moet val.